
הצנע לכת? 
גדי פישר
שיח לשבת במדבר
לפני כשלושה שבועות הלכתי לעשות משהו שבד"כ אני משתדל להימנע ממנו – הלכתי להפגין. אמי שפועלת מזה תקופה ארוכה בעד זכויות נשים בכלל ובעד מסורבות גט בפרט, כעסה קשות על כך שמספר נשים מבוגרות ממכרותיה הותקפו מילולית ואף פיזית עקב העובדה שסירבו לפנות את מקומן לגברים בקווי האוטובוסים "המהדרין" כביכול. על כן סייעה לארגן הפגנת נגד מול ההפגנה התומכת בהפרדת האוטובוסים, וביקשה ממני ומאחיי להצטרף אליה, וכך מצאנו את עצמנו כעשרים וחמישה חילונים ודתיים כנגד כמה אלפי חרדים.

אין סיבה להכביר מילים על ההפגנה. בלי שום קשר לסקטור המדובר, לראות המון מוסת זה תמיד מראה לא נעים. אבל הרגע שבאמת העציב אותי היה שלאחר שחילקנו עותקים מהפסק של רבי משה פינשטיין שמתנגד לחלוטין לעמדה הזו ראינו אותם קרועים ואף שמענו תגובות בסגנון "ספר תורה שכתבו מין שורפים אותו ואת אזכרותיו". ולעיונכם הפסק (בעריכות קלות):

בענין הליכה בסאבוויי ובבאסעס בשעה שא"א ליזהר מנגיעה ודחיפה בנשים מצד הדוחק י' מנ"א תש"כ. מע"כ ידידי מו"ה יעקב שאטטען שליט"א. 

בדבר הליכה בסאבוויי ובבאסעס בזמן שהולכים בני אדם לעבודתם שנמצאים שם אנשים ונשים דחופים זה בזה, שקשה מליזהר מנגיעה ודחיפה בנשים אם מותר אז ללכת בשעות אלו שם. הנה מצד הנגיעה ודחיפה בנשים אז ליכא שום איסור משום דאין זה דרך תאוה וחבה, וכל איסור נגיעה בעריות הוא אף להרמב"ם שסובר שהוא בלאו דלא תקרבו דאורייתא דוקא דרך תאוה כמפורש בדבריו ריש פכ"א מאי"ב, ומשמע שבלא דרך תאוה ליכא אף איסור מדרבנן שלא הזכיר זה, ומפורש כן בש"ך יו"ד סימן קנ"ז סק"י שהרי כתב הש"ך ראיה ממה שמצינו שהאמוראים היו מחבקים ומנשקים לבנותיהם ואחיותיהם. כלומר לא תקרבו לדברים המביאין לידי גילוי ערוה ולא ראו צורך לאסור זה כלל אף מדרבנן. 

עכ"פ לדינא בנשים אחרות אף בא"א ונדות ונכריות ליכא איסור שלא בדרך תאוה לכו"ע, ולכן לא שייך לחוש מללכת בסאבוויי ובאסעס בשעת הליכה לעבודה שדחוקים ודחופים אנשים ונשים אף שלא יוכל ליזהר מנגיעה ודחיפה בנשים, דהנגיעה בלא מתכוין מחמת שא"א לו ליזהר אין זה דרך תאוה וחבה. ובאם הולך שם גם עם אשתו נדה ויהיה באופן שלא יהיה אפשר ליזהר מליגע בה, אף שלא מצוי זה דהא יכולה לעמוד במקום אחר, אבל אם יזדמן כן, תליא לכאורה במחלוקת הש"ך עם הב"י לפי' תוה"ש והב"ש לפ"מ שבארתי, דלהש"ך אין לאסור כיון שאינו דרך תאוה, ומצד התרחקות נמי לא שייך לאסור, שלא נאסרו אלא דברים שעושין כהרגלם שלא ישכחו שהיא נדה ויעשו כהרגלם גם בתשמיש, וזה ליכא בסאבוויי ובאסעס שאין זה כהרגל הוא עם אשתו אלא כהרגלם עם כל בנ"א. ולהב"י יש לכאורה לאסור דמצד שגס בה קרוב שיהנה מנגיעתו בה אף שתהיה שלא במתכוין. אבל מסתבר שבנגיעה שלא במתכוין אף באשתו לא שייך לחוש שיבוא ליהנות מנגיעה זו, דרק למשש הדפק שבמתכוין נוגע בה אף שהוא לכוונת היתר לידיעתו לרפאותה סובר הב"י שקרוב הדבר שיבוא גם ליהנות מזה. וכ"ש שאין לחוש בנגיעה מחמת דוחק רבוי בנ"א שאין שם המקום לחשוב ליהנות מזה, שלכן אף להב"י אין לחוש אף כשיזדמן כן גם באשתו נדה. 

וכן ליכא איסור מהאי טעמא גם לישב אצל אשה כשליכא מקום אחר דג"כ אין זה דרך תאוה וחבה. ועם אשתו נדה כשצריכין לישב דחוקים יש אולי לאסור להב"י, אבל כיון שרוב האחרונים משמע שסברי כהש"ך, וגם להב"י אין ברור לאיסור דאפשר שאף בישיבה סמוכים אין לחוש לכוונת הנאה לכן אין לאסור. 

אבל אם יודע שהוא יבוא לידי הרהור יש לו למנוע מללכת אז אם אין נחוץ לו, ואם מוכרח לילך אז ג"כ לעבודתו אין לאסור לו אף בכה"ג, ויתחזק להסיח דעתו מהן ולהרהר בדברי תורה כעצת הרמב"ם שם הי"ט וע"ז יוכל לסמוך ולילך לעבודתו. ואם יודע שטבעו רע ויבוא מזה לידי קישוי אבר אסור לו לילך אז גם לעבודתו. אבל ח"ו לאדם להיות כן דבא זה מבטלה כדאיתא בכתובות דף נ"ט על האשה וה"ה על האיש וצריך לעסוק בתורה ובמלאכה ולא יהיה כך. 

ידידו, משה פיינשטיין 
שו"ת אגרות משה אבן העזר חלק ב סימן יד 

אין ספק בשנים האחרונות אנחנו עומדים תחת מתקפה של התייחסות חרדתית לעניין הצניעות ממגזרים שונים ככול הנראה כקונטרה להרדדה של המיניות האנושית כמו שהוא מוצג לנו בעולם המדיה והפרסומות. וכאן הרב פינשטיין מזכיר לנו, כנגד עמדה זו, שרוב האינטראקציה הבין-מינית איננה נושאת מטען מיני ואין שום סיבה להתייחס למפגשים יומיומיים כנושאי מטען זה.

ואולם לצניעות יש עוד רובד. וכך אומר מדרש תנחומא (סימן ג) על פרשתנו:

וידבר ה' אל משה במדבר סיני. עד שלא הוקם המשכן, דבר עמו בסנה, שנאמר, "ויקרא אליו אלהים מתוך הסנה". אחרי כן דבר עמו במדין, שנאמר, "ויאמר ה' אל משה במדין". אחרי כן דבר עמו במצרים, שנאמר, "ויאמר ה' אל משה ואל אהרן בארץ מצרים לאמר". ואחרי כן דבר עמו בסיני, שנאמר, "וידבר ה' אל משה במדבר סיני". כיון שהוקם המשכן, אמר, יפה הוא הצניעות, שנאמר, "והצנע לכת עם אלהיך". התחיל לדבר עמו באהל מועד. וכן דוד אמר, "כל כבודה בת מלך פנימה ממשבצות זהב לבושה": "בת מלך" – זה משה, שנאמר, "ותביאהו לבת פרעה ויהי לה לבן".... משה, שהיה מלכה של תורה שנקראת עז, שנאמר, "ה' עז לעמו יתן". לפיכך, "כל כבודה בת מלך פנימה". "ממשבצות זהב לבושה" – זה אהרן, שנאמר, "ועשית משבצות זהב", מכאן אמרו חכמינו זכרונם לברכה: כל אשה שהיא מצנעת עצמה, אפילו בת ישראל, ראויה שתנשא לכהן גדול ותעמיד כהנים גדולים, שנאמר, "כל כבודה בת מלך פנימה, ממשבצות זהב לבושה". אמר הקדוש ברוך הוא: כך הוא כבודי שיהא מדבר מבפנים, שנאמר, "ובבא משה אל אוהל מועד וישמע את הקול מדבר אליו". אמר רבי יהושע בן לוי: אלו היו יודעין אומות העולם מה בית המקדש יפה להם, קסטוריות היו מקיפין אותו כדי לשמרו, שהיה יפה להם יותר ממה שהיה יפה לישראל. שכך שלמה סידר בתפלתו, "וגם אל הנכרי אשר לא מעמך ישראל הוא... אתה תשמע השמים וגו' ועשית ככל אשר יקרא אליך הנכרי". אבל כשבא אצל ישראל, מה כתיב, "ונתת לאיש ככל דרכיו אשר תדע את לבבו". אמר שלמה: רבון העולמים, אם הוא ראוי, תן לו. ואם אינו ראוי, אל תתן לו. ולא תאמר בית המקדש בלבד היה יפה להם, אלא אלולי ישראל, לא היה מטר יורד לעולם, ולא השמש זורחת, שבזכותן המטר יורד, והקדוש ברוך הוא מזריח בעולם הזה, ולעתיד, אומות העולם רואין היאך הקדוש ברוך הוא מתדבק עם ישראל. והם באים להדבק בהם, שנאמר, "נלכה עמכם כי שמענו אלהים עמכם".
המדרש פותח אומנם בחזרה על הקלאסיקות בשבח הצניעות – "כל כבודה בת מלך פנימה" והמוטיב החוזר על אישה המצניעה את עצמה זוכה לבנים כוהנים גדולים.
 ואולם ישנה תמונה נוספת העוברת במדרש: ההתגלות, כל זמן שהיא במרחב 'הגויי', היא מגיעה עם פאתוס, עם דראמה, עם בלגן. הגוי מגיע בדרישות אל הקב"ה וחושב שאת המקום המשמעותי יש להחצין, לקשט ובמידת מה גם להחפיץ. לעומת זאת במרחב היהודי סוף כל סוף יש צניעות, צניעות המתבטאת ביכולת לא לעשות עניין ולקבל כל דבר כמו שצריך להיות.

רק על רקע זה יכולה לבוא הדבקות האינטימיות.

� השמטתי את הדיון על טיפול על ידי רופאים ועל המקרה של זוג נשוי שהאשה בימי הפרישות.


� ועיינו מאמרו של צביקה וויינגרטן נלכדה בשחיתותם קונטרס תשרי תשס"ז העוסק במוטיב זה באופן שונים מהתואר כאן

